ГъущIапщэр утыку къохьэ
Урысейм ХудожествэхэмкIэ и академием къыщызэIуахащ ди лъахэгъу ГъущIапщэ Арсен и скульптурэ лэжьыгъэхэм я гъэлъэгъуэныгъэ.
СурэтыщIым абы утыку къыщрихьащ «Бзу», «Анэ», «Дыгъэм и дамыгъэ» скульптурэ сериехэр, «Лъэпкъ жыг» (Истамбыл), Лермонтов Михаил и мемориал комплекс монумент лэжьыгъэхэр.
«ГъущIапщэр ящыщщ иджырей скульптурэм и лэжьакIуэ нэхъ Iэзэхэм. Абы и Iэдакъэм къыщIэкIхэр адрейхэм ещхькъым, и хъэтI щхьэхуэр псоми къахыбоцIыхукI. Арсен къигъэщI образхэр хуабагъэрэ дахагъэкIэ зэрыгъэнщIам и мызакъуэу, ар зыщыпсэу щIыналъэм и дамыгъэ зэрытелъырщ ахэр гурыхь зыщIыр», — жеIэ Урысейм ХудожествэхэмкIэ и академием и академик Вяжевич Марие.
Гъэлъэгъуэныгъэр екIуэкIынущ фокIадэм и 9 пщIондэ.
Фигу къэдгъэкIыжынщи, скульптор ГъущIапщэ Арсен Урысейм ХудожествэхэмкIэ и академием и член-корреспондентщ, Урысейм и Художникхэм я зэгухьэныгъэм хэтщ. Кэнжэ жылагъуэм къыщалъхуа щIалэм 1981 гъэм Москва художественнэ школ къыщиухащ.
Суриков В. И и цIэр зезыхьэу Москва дэт къэрал академическэ художественнэ институтым щIэсу, «Жажда» зыфIища и диплом лэжьыгъэм папщIэ 1987 гъэм абы къыхуагъэфэщауэ щытащ СССР-м ХудожествэхэмкIэ и академием и дыщэ медалыр. Диплом лэжьыгъэ щхьэкIэ апхуэдэ дамыгъэ академием студентхэм щаритар зэзэмызэххэт. 2010 гъэм ГъущIапщэм къыхуагъэфэщащ Урысейм и Художникхэм я союзым и дыщэ медалыр.
Ди гуапэщ ди хэкуэгъум и ехъулIэныгъэхэм дяпэкIи хэхъуэну.
Уэркъ Жыраслъэн.
